Габриела Мистрал
Отново да го видя

Превод от испански: Александър Муратов, Атанас Далчев, 1963

chitanka.info

И никога ли, никога ли вече във нощите пълни

с потрепващи звезди, ни в чистите зори,

ни в жертвените вечери не ще го видя?

Край никоя ли бледа и утъпкана пътека,

опасла полето, край никой ли студен

ромонещ извор, от луната посребрен?

Под сплетените плитки на гората,

де вечерта ме свари, както го зовях,

ни в пещерата, екнала от моя вик?

О! Не! Но да го видя, дето и да бъде,

в водите тихи на небето, в кипнал луд въртоп,

под мирната луна или във мъдър страх.

И с него да съм винаги през всяка пролет,

през всяка зима, със мъчителна примка,

пристегнала окървавената му шия!

Издание:

Габриела Мистрал

Вода и хляб

ИК „Народна култура“ С., 1963.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.